CELEX: 32019D1917
Language: et
Date: 2018-12-03 00:00:00
Title: Nõukogu otsus (EL) 2019/1917, 3. detsember 2018, millega määratakse kindlaks Euroopa Liidu nimel Aafrika ja Euraasia rändveelindude kaitse kokkuleppe osaliste kogu 7. istungil võetav seisukoht seoses kõnealuse kokkuleppe lisa 3 teatavate muudatustega

18.11.2019   
               
               
                  ET
               
               
                  Euroopa Liidu Teataja
               
               
                  L 297/5
               
            
         NÕUKOGU OTSUS (EL) 2019/1917,
         3. detsember 2018,
         millega määratakse kindlaks Euroopa Liidu nimel Aafrika ja Euraasia rändveelindude kaitse kokkuleppe osaliste kogu 7. istungil võetav seisukoht seoses kõnealuse kokkuleppe lisa 3 teatavate muudatustega
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 192 lõiget 1 koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Aafrika ja Euraasia rändveelindude kaitse kokkulepe (edaspidi „kokkulepe“) jõustus 1. novembril 1999 ja kiideti Euroopa Ühenduse nimel heaks nõukogu otsusega 2006/871/EÜ (1).
                  
               
                     (2)
                  
                  
                     Kokkuleppe artikli X lõike 5 kohaselt võib kokkuleppeosaliste kogu võtta vastu kokkuleppe lisade muudatusi.
                  
               
                     (3)
                  
                  
                     Kokkuleppeosaliste kogu 7. istungil, mis toimub 4.–8. detsembril 2018 Durbanis Lõuna-Aafrikas, on kavas võtta vastu resolutsioon kokkuleppe lisade 2 ja 3 muudatuste vastuvõtmise kohta.
                  
               
                     (4)
                  
                  
                     Resolutsiooni 7.3 kavandis esitatud Uganda ettepanekud kokkuleppe lisa 3 muutmiseks käsitlevad järgmist üheksat liiki: hahk (Somateria mollissima), rohukoskel (Mergus serrator), punapea-vart (Aythia ferina), merisk (Haematopus ostralegus), kiivitaja (Vanellus vanellus), vöötsaba-vigle (Limosa lapponica), mustsaba-vigle (Limosa limosa), suurrüdi (Calidris canutus) ja tumetilder (Tringa erythropus), ja aitavad saavutada kõnealuste vähenevate populatsioonidega liikide kõrgemat kaitsetaset, seetõttu tuleks need liidu nimel heaks kiita. Siiski peaks komisjon kooskõlas otsuse 2006/871/EÜ artikli 3 lõikega 4 seadma reservatsiooni seoses kõnealust üheksat liiki käsitlevate kavandatud muudatustega, kuna nende tõttu on vaja muuta Euroopa Parlamendi ja nõukogu direktiivi 2009/147/EÜ, (2) kuid seda ei ole võimalik teha 90 päeva jooksul pärast muudatuste vastuvõtmist kokkuleppeosaliste kogu poolt.
                  
               
                     (5)
                  
                  
                     On asjakohane määrata kindlaks liidu nimel kokkuleppeosaliste kogu 7. istungil võetav seisukoht seoses kavandatud muudatustega, sest resolutsioon on liidu jaoks siduv ja võib otsustavalt mõjutada liidu õiguse, nimelt direktiivi 2009/147/EÜ, sisu,
                  
               ON VASTU VÕTNUD KÄESOLEVA OTSUSE:
         
            Artikkel 1
            Seisukoht, mis võetakse liidu nimel Aafrika ja Euraasia rändveelindude kaitse kokkuleppe osaliste kogu 7. istungil, on järgmine:
            Liit kiidab heaks Uganda ettepanekud kokkuleppe lisa 3 muutmiseks, mis on esitatud kokkuleppeosaliste kogu 7. istungi resolutsiooni 7.3 kavandis ja mis käsitlevad järgmist üheksat liiki: hahk (Somateria mollissima), rohukoskel (Mergus serrator), punapea-vart (Aythia ferina), merisk (Haematopus ostralegus), kiivitaja (Vanellus vanellus), vöötsaba-vigle (Limosa lapponica), mustsaba-vigle (Limosa limosa), suurrüdi (Calidris canutus) ja tumetilder (Tringa erythropus).
         
         
            Artikkel 2
            Käesolev otsus jõustub selle vastuvõtmise päeval.
         
         
            Brüssel, 3. detsember 2018
            
               
                  Nõukogu nimel
               
               
                  eesistuja
               
               N. HOFER
            
         
         
            (1)  Nõukogu 18. juuli 2005. aasta otsus 2006/871/EÜ Aafrika ja Euraasia rändveelindude kaitse kokkuleppe sõlmimise kohta Euroopa Ühenduse poolt (ELT L 345, 8.12.2006, lk 24).
         
            (2)  Euroopa Parlamendi ja nõukogu 30. novembri 2009. aasta direktiiv 2009/147/EÜ loodusliku linnustiku kaitse kohta (ELT L 20, 26.1.2010, lk 7).